b'\n_START_ARTICLE_\nRokovnja\xc5\xa1tvo\n_START_PARAGRAPH_\nRokovnja\xc5\xa1tvo je bila oblika razbojni\xc5\xa1tva v 18. in 19. stoletju, ki se je uveljavilo zlasti na Gorenjskem._NEWLINE_Simbol rokovnja\xc4\x8dev je bila v brinovem dimu posu\xc5\xa1ena odsekana otro\xc5\xa1ka roka, zato so ljudje mislili, da imajo nadnaravno mo\xc4\x8d in so se jih bali. Rokovnja\xc4\x8di so \xc5\xbeiveli v trdno urejeni skupnosti, sredi\xc5\xa1\xc4\x8de so imeli ob sti\xc4\x8di\xc5\xa1\xc4\x8du kranjsko-\xc5\xa1tajersko-koro\xc5\xa1ke meje nad izvirom Savinje in predvsem Kamni\xc5\xa1ke Bistrice, kjer se nad planinskim domom nahajajo t. i. Nandetove jame. Rokovnja\xc4\x8di so se sporazumevali s posebno govorico, rokovnja\xc5\xa1\xc4\x8dino._NEWLINE_Drugo sredi\xc5\xa1\xc4\x8de rokovnja\xc4\x8dev je bilo v Udin bor\xc5\xa1tu severno od Kranja. Ve\xc4\x8dino \xc4\x8dlanov te skupine so sestavljali voja\xc5\xa1ki ube\xc5\xbeniki, v svojih vrstah pa so imeli tudi \xc5\xbeenske, otroke in starej\xc5\xa1e. Njihovi privr\xc5\xbeenci in pomo\xc4\x8dniki so bili tudi v mestih, trgih in vaseh. V \xc4\x8dasu pred Ilirskimi provincami se je njihovo \xc5\xa1tevilo zelo pove\xc4\x8dalo, njihovi roparski pohodi so bili vse drznej\xc5\xa1i, pri\xc5\xa1li so tudi pred Ljubljano._NEWLINE_Francozi so rokovnja\xc5\xa1tvo posku\xc5\xa1ali zatreti. 30. januarja 1810 so usmrtili nekaj ujetih rokovnja\xc4\x8dev, ki so jih zajeli po napadih na U\xc4\x8daku in po ostalih krajih \xc4\x8crnega grabna. Do 1820 je rokovnja\xc5\xa1tvo nekoliko pojenjalo, od leta 1825 do 1843 pa se je ponovno razmahnilo. Tedaj so bili na Gorenjskem zelo znani rokovnja\xc4\x8di Veliki Groga (po njem se \xc5\xa1e danes imenuje gostilna Pri Grogu v Kamniku, po pripovedovanju naj bi se v tej gostilni rokovnja\xc4\x8di zbirali), Dime\xc5\xbe in \xc4\x8crni Jurij._NEWLINE_V letih 1848 do 1853 je nastopilo tretje obdobje rokovnja\xc5\xa1tva. Leta 1853 jih je vojska dokon\xc4\x8dno uni\xc4\x8dila. Na Kranjskem se je uveljavilo oro\xc5\xbeni\xc5\xa1tvo, ki je uvedlo red in mir._NEWLINE_Rokovnja\xc4\x8di so slovenska ustreznica evropskim ljudskim junakom: tirolskemu Andreju Hoferju, angle\xc5\xa1kemu Robinu Hoodu, slova\xc5\xa1kemu in poljskemu Jano\xc5\xa1iku, srbskim hajdukom, italijanskemu Fra Diavolu itd.\n_START_SECTION_\nEtimologija\n_START_PARAGRAPH_\nBeseda rokovnja\xc4\x8d etimolo\xc5\xa1ko ni zadovoljivo pojasnjena. Morda je izpeljana iz besede ur\xc3\xb2k v pomenu uro\xc4\x8d\xc4\xabti. \xc4\x8ce je domneva pravilna, beseda odra\xc5\xbea ljudsko prepri\xc4\x8danje, po katerem naj bi imeli rokovnja\xc4\x8di posebno mo\xc4\x8d, ki jih pri hudodelstvih naredi nevidne. Levstik pa izvaja besedo iz r\xc3\xb3ka, ki temelji na ustnem izro\xc4\x8dilu, po katerem naj bi rokovnja\xc4\x8di otrokom sekali roke in si z njimi v temi svetili.'